Ungatsandza yini kufundza lesihloko ngalolulwimi: %%?
LiBhayibheli Leliku-Internet | I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
10 Wesuka lapho wahamba wate wefika eminyeleni yaseJudiya ngesheya kweJordane, futsi sicumbi sebantfu sabutsanela kuye. Wacala kusifundzisa njengobe abevame kwenta.
2 Kwase kuta baFarisi bafuna kumlinga, babuta kutsi kuvumelekile yini kutsi indvodza idivose umkayo.
3 Wabaphendvula watsi: “Kantsi Mosi watsini?”
4 Bona batsi: “Mosi wavuma kutsi ibhale incwadzi yedivosi, bese iyamlahla.”
5 Kodvwa Jesu watsi kubo: “Mosi wanibhalela lomtsetfo ngenca yebulukhuni betinhlitiyo tenu.
6 Nanobe kunjalo, ekucaleni Nkulunkulu ‘wadala lomdvuna nalomsikati.
7 Ngaleso sizatfu, indvodza itawushiya uyise nenina,
8 futsi laba lababili bayawuba nyamanye,’ ngako abasesibabili, kodvwa sebanyamanye.
9 Loko Nkulunkulu lakuhlanganisile, akungehlukaniswa ngumuntfu.”
10 Nasasendlini, bafundzi bakhe bambuta ngaloku.
11 Watsi kubo: “Nobe ngubani lodivosa umkakhe bese ushada nalomunye, uyaphinga,
12 futsi nangabe umfati adivosa indvodza yakhe bese ushada nalenye, uyaphinga.”
13 Bantfu base baletsa bantfwana kuye kute ababusise, kodvwa bafundzi bakhe babekhuta.
14 Nakakubona loku, Jesu akajabulanga, futsi watsi kubo: “Bayekeleni bantfwana bete kimi; ningabavimbi, ngobe uMbuso waNkulunkulu webantfu labafana nabo.
15 Ngicinisile ngitsi kini: Nobe ngubani longawemukeli uMbuso waNkulunkulu njengemntfwana, ngeke angene kuwo.”
16 Ngako wabagona labantfwana, wababamba futsi wababusisa.
17 Njengobe ahamba, umuntfu lotsite wagijima weta kuye wafike waguca embikwakhe, wambuta watsi: “Mfundzisi Lomuhle, yini lokufanele ngiyente kute ngitfole kuphila lokuphakadze?”
18 Jesu watsi kuye: “Ungibitelani ngekutsi ngimuhle? Kute umuntfu lomuhle ngaphandle kwaNkulunkulu.
19 Angitsi uyayati imitsetfo letsi: ‘Ungabulali; ungaphingi; ungebi; ungafakazi emanga; ungatsatsi lutfo ngebucili; hlonipha uyihlo nenyoko.’”
20 Lomuntfu watsi kuye: “Mfundzisi, tonkhe letintfo ngitigcinile kusukela ngisemncane.”
21 Jesu wambuka, wamtsandza, wase utsi kuye: “Yinye intfo lesele: Hamba utsengise konkhe lonako, uphe labeswele, futsi utawuba nemcebo ezulwini, bese uyeta uba ngumlandzeli wami.”
22 Lomuntfu weva buhlungu ngaloko futsi wahamba adzabukile, ngobe abenjinge kakhulu.
23 Ngemuva kwekucalata, Jesu watsi kubafundzi bakhe: “Kutawuba matima kakhulu ngalabo labanemali kutsi bangene eMbusweni waNkulunkulu!”
24 Kodvwa bafundzi abamangalisa lamavi akhe. Jesu wase utsi kubo: “Kumatima kakhulu kungena eMbusweni waNkulunkulu!
25 Kumelula kutsi likamela lingene embotjeni yenyalitsi kunekutsi umuntfu lonjingile angene eMbusweni waNkulunkulu.”
26 Loko kwabamangalisa kakhulu kunakucala, base batsi: “Ngubani-ke loyawusindziswa?”
27 Jesu wababuka emehlweni, watsi kubo: “Kumuntfu loku ngeke kwenteke, kodvwa kuNkulunkulu tonkhe tintfo tingenteka.”
28 Phetro wase utsi kuye: “Nkhosi, sishiye tonkhe tintfo futsi besisolo sikulandzela.”
29 Jesu watsi: “Ngicinisile ngitsi kini: Kute umuntfu loshiye tindlu, banakabo, bodzadzewabo, uyise, unina, nobe bantfwana, nobe emasimu ngenca yami nangenca yetindzaba letimnandzi,
30 longeke atfole ngalokuphindvwe kalikhulu kulesikhatsi sanyalo tindlu, bomnakabo, bodzadzewabo, bomake, bantfwana, emasimu, aphindze aphatfwe kabi bese kutsi esikhatsini lesitako atfole kuphila lokuphakadze.
31 Kodvwa labanyenti lababekucala bayawuba bekugcina, nalababekugcina babe bekucala.”
32 Babese benyukela eJerusalema, futsi Jesu abehamba embikwabo. Bafundzi bakhe bamangala, kwatsi labo lebebabalandzela bacala kwesaba. Wabitela eceleni bafundzi bakhe labalishumi nakubili wabatjela loko lobekutakwenteka kuye, watsi:
33 “Nyalo senyukela eJerusalema, futsi iNdvodzana yemuntfu itawunikelwa kubaphristi labakhulu nasetatini temtsetfo. Batayilahla ngelicala batsi ayibulawe, bese bayinikela kubantfu betive,
34 bahlekise ngayo, bayikhafulele, bayishaye, futsi bayibulale, kutsi ngelilanga lesitsatfu ivuswe.”
35 Emadvodzana lamabili aZebedi, boJakobe naJohane, beta kuye batsi: “Mfundzisi, kukhona lesicela usentele kona.”
36 Yena watsi kubo: “Nifuna nginenteleni?”
37 Batsi kuye: “Sicela kuhlala nawe eMbusweni wakho, lomunye abe ngesekudla sakho, futsi lomunye abe ngesencele sakho.”
38 Kodvwa Jesu watsi kubo: “Aniyati lentfo leniyicelako. Ningakhona yini kuyinatsa lendzebe lengitayinatsa, futsi ningabhajatiswa yini ngalolubhabhatiso lengitawubhajatiswa ngalo?”
39 Batsi kuye: “Yebo singakhona.” Ngako Jesu watsi kubo: “Lendzebe lengitayinatsa nitayinatsa, futsi nani nitawubhajatiswa ngalolubhabhatiso lengitawubhajatiswa ngalo.
40 Kodvwa akusimi loncumako kutsi ngubani lotawuhlala ngesekudla nobe ngesencele sami eMbusweni, ngobe labo labatawuhlala ngulabo labalungiselwe kona.”
41 Laba labanye labalishumi batsi nabeva ngaloko, babatfukutselela boJakobe naJohane.
42 Kodvwa Jesu wababita watsi kubo: “Niyati kutsi labo lababusa tive bayatiphakamisa futsi tikhulu tibusa ngekucindzetela.
43 Akusinjalo ngani, ngobe nobe ngubani lofuna kuba mkhulu emkhatsini wenu kufanele abe yinceku yenu,
44 nanobe ngubani lofuna kuba wekucala emkhatsini wenu kufanele abe sisebenti senu.
45 Ngobe neNdvodzana yemuntfu ayizange itele kutewusetjentelwa, kodvwa yetela kutewuba yinceku nekunikela ngemphefumulo wayo kutsi ube yinhlawulo yalabanyenti.”
46 Befika eJerikho, futsi njengobe Jesu nebafundzi bakhe kanye nesicumbi lesikhulu sebaphuma, kwakunaBhathimeyosi indvodzana yaThimeyosi. Abeyimphumphutse, aphila ngekucela, futsi abehleti eceleni kwemgwaco.
47 Nakeva kutsi kwendlula Jesu waseNazaretha, wacala kumemeta watsi: “Jesu, Ndvodzana yaDavide, ngihawukele!”
48 Labanyenti bamekhuta batsi akabindze, kodvwa yena wachubeka amemeta kakhulu atsi: “Ndvodzana yaDavide, ngihawukele!”
49 Ngako Jesu wema watsi: “Mbiteni.” Bambita, batsi kuye: “Mani sibindzi! Sukuma, uyakubita.”
50 Wahlubula ingubo yakhe yangetulu, wasukuma ngekushesha waya kuJesu.
51 Jesu watsi kuye: “Ufuna ngikwenteleni?” Yena watsi: “Mfundzisi, ngente ngiphindze ngibone.”
52 Ngako Jesu watsi kuye: “Hamba, kukholwa kwakho kukuphilisile.” Ngekushesha waphindze wabona wase ucala kumlandzela.
Tfumela
Tfumela
I-NEW WORLD TRANSLATION OF THE HOLY SCRIPTURES
Makho 10
SiSwati
Fundza LiBhayibheli Ku-Internet
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg
ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn kor_Hang ssw_Latn ssw_Latn ssw_Latn eng_Latn